**Nico Vikstén** (s. 29. maaliskuuta 1997 Tampere) on suomalainen jääkiekkomaalivahti.

Ura
---

### Seuraura

Lempäälässä kasvanut Vikstén aloitti jääkiekkoilun omien sanojensa mukaan 7-vuotiaana Tampereen Ilveksessä ja hän siirtyi pian aloitettuaan myös maalivahdin pelipaikalle. Kaudella 2011–2012 hän jakoi varsin tasaisesti seuran C-nuorten torjuntavastuun Viksténiä vuotta vanhemman Mikael Saaren kanssa ja hän jäi niukasti vähemmälle peliajalle. Kaudella 2012–2013 Vikstén otti luonnollisesti C-nuorten vastuunkantajan roolin Saaren tultua yli-ikäiseksi. Kaudella 2013–2014 hän jatkoi Ilveksen B-nuorissa Saaren aisaparina. Molemmat saivat otteluita tililleen myös seuran A-nuorissa, joiden kakkosmaalivahtina Vikstén toimi pudotuspeleissä Lassi Yrjölälle. Hän ei kuitenkaan saanut pudotuspeleissä peliaikaa, toisin kuin B-nuorten pudotuspeleissä Ilveksen torjuntavastuun kantanut Saari.

Kaudella 2014–2015 17-vuotias Vikstén otti itselleen Ilveksen A-nuorten pääasiallisen vastuunkantajan roolin ja pelasi joukkueen kaikki kymmenen playoff-ottelua. Hän debytoi kauden aikana myös miesten peleissä pelattuaan yhden ottelun lainalla Mestis-joukkue Lempäälän Kisassa 7. tammikuuta 2015 Kiekko-Vantaata vastaan. Joukkue tarvitsi pikaisesti maalivahtia, kun LeKissä kauden mittaan pelanneet lainamaalivahdit Dominik Hrachovina ja Aaro Peltonen olivat molemmat mukana Tapparan SM-liigajoukkueen vahvuudessa. Lisäksi Lassi Yrjölä oli siirtynyt Pohjois-Amerikkaan ja sopimusmaalivahti Jerry Kaukinen aloittanut varusmiespalveluksen. Vikstén torjui LeKin 5-3-voittoon päättyneessä ottelussa 26 kertaa.

Toukokuussa 2015 Vikstén teki Ilveksen kanssa vuoden mittaisen SM-liigasopimuksen. Hän puki kaudella 2015–2016 yhdeksään liigaotteluun, mutta jäi kuitenkin ilman peliaikaa. Vikstén pelasi suurimman osan runkosarjastaan Ilveksen A-nuorissa, mutta myös ison osan lainalla LeKin Mestis-joukkueessa, jossa hän sai tililleen 16 runkosarjaottelua. Vikstén sai Dominik Hrachovinan kanssa joukkueesta eniten otteluita tililleen, mutta loppukaudella hän palasi kuitenkin Ilveksen A-nuorten vahvuuteen. Vikstén jakoi pudotuspeleissä joukkueen torjuntavastuun Mikael Saaren kanssa ja hän torjui Ilveksen maalilla lopulta ratkaisevassa toisessa finaaliottelussa 2. huhtikuuta 2016 vieraissa Espoo Bluesia vastaan. Ilves vei A-nuorten Suomenmestaruuden lukemin 1–2. Vikstén torjui ottelussa 14 kertaa.

Kesällä 2016 Vikstén haki pelipaikkaa Yhdysvaltojen USHL-junioriliigan Waterloo Black Hawksista. Hän jäi kaudella 2016–2017 joukkueen kolmosmaalivahdiksi Robbie Beydounille ja Severi Isokankaalle, eikä ollut runkosarjassa kertaakaan Black Hawksin kokoonpanossa. Vikstén palasi Ilveksen A-nuoriin, jossa hän pelasi yhdeksän ottelua, kunnes siirtotakarajalla helmikuussa 2017 Vikstén siirtyi loppukauden sopimuksella Mestis-joukkue Espoo Unitediin. Joukkue tarvitsi uuden maalivahdin Pelicansiin palanneen lainamaalivahti Joonas Haraldin tilalle. Vikstén pelasi Espoossa neljä runkosarjaottelua, mutta toimi pääasiassa koko pudotuspelien ajan joukkueen kakkosmaalivahtina Rasmus Tirroselle. Hän voitti kauden päätteeksi Mestis-pronssia.

Kauden 2017–2018 mittaan Vikstén nousi Espoo Unitedin ykkösmaalivahdiksi Mika Norjan ohi ja torjui 30 runkosarjaottelussa kolme nollapeliä. Kaudeksi 2018–2019 hän siirtyi jatkamaan Mestis-uraansa vuoden mittaisella sopimuksella Savonlinnan Pallokerhoon. Vikstén jakoi varsin tasaisesti joukkueen torjuntavastuun Roope Urpolahden kanssa, jolle hän jäi pudotuspeleissä niukasti kakkosmaalivahdiksi. Mestis-kauden päätyttyä, huhtikuussa 2019 Vikstén siirtyi yhden kauden eli elokuun loppupuolelle asti kestävällä sopimuksella Australian AIHL-liigan Perth Thunderiin. Hän eteni joukkueen kanssa aina Goodall Cup -finaaleihin saakka, mutta mestaruuden vei lopulta kuitenkin Sydney Bears lukemin 5–2. Vikstén pelasi kauden aikana myös AIHL:n tähdistöottelussa.

Vikstén siirtyi kaudeksi 2019–2020 vuoden mittaisella sopimuksella KeuPa HT:hen. Hän lähti kauteen joukkueen toisena maalivahtina JYPin lainamaalivahti Niko Parkkisen aisaparina. Joulukuussa 2019 Viksténin sopimus kuitenkin purettiin, kun hän päätti keskittyä jatkossa jääkiekon ulkopuolisiin asioihin.

### Maajoukkueura

Vikstén edusti Suomea alle 18-vuotiaiden MM-kilpailuissa vuonna 2015, jolloin hän voitti hopeaa. Vikstén kuitenkin toimi joukkueensa kolmosmaalivahtina, eikä ollut kertaakaan Suomen kokoonpanossa. Yhteensä hän on pelannut yhden nuorten ja yhdeksän poikien maaottelua.

Tilastot
--------

|   |   | Runkosarja |   | Pudotuspelit |   |
| --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |
| 2013–2014 | Ilves | A-SM | 7 |  |  |  |  | 20 |  | 3.18 | 89,9 | – | – | – | – | – | – | – | – |
| 2014–2015 | Ilves | A-SM | 26 |  |  |  |  | 66 |  | 2.64 | 89,1 | 10 |  |  |  | 29 | 0 | 2.98 | 88,6 |
|  | LeKi | Mestis | 1 | 1 | 0 | 0 | 60 | 3 | 0 | 3.00 | 89,7 | – | – | – | – | – | – | – | – |
| 2015–2016 | Ilves | A-SM | 20 |  |  |  |  | 53 |  | 2.84 | 89,5 | 3 |  |  |  | 3 |  | 2.33 | 86,4 |
|  | LeKi | Mestis | 16 |  |  |  | 898 | 50 |  | 3.34 | 88,2 | – | – | – | – | – | – | – | – |
| 2016–2017 | Ilves | A-SM | 9 |  |  |  |  | 23 |  | 3.04 | 89,6 | – | – | – | – | – | – | – | – |
|  | Espoo United | Mestis | 4 |  |  |  | 220 | 6 | 0 | 1.64 | 93,0 | – | – | – | – | – | – | – | – |
| 2017–2018 | Espoo United | Mestis | 30 |  |  |  | 1793 | 75 | 3 | 2.51 | 91,0 | – | – | – | – | – | – | – | – |
| 2018–2019 | SaPKo | Mestis | 25 |  |  |  |  | 67 |  | 2.68 | 89,0 | 1 |  |  |  | 3 |  | 3.00 | 70,0 |
|  | Perth Thunder | AIHL | 28 | 17 | 11 | 0 | 1397 | 101 | 2 | 3.62 | 89,4 | 2 | 1 | 1 | 102 | 7 | 0 | 3.43 | 87,0 |
| 2019–2020 | KeuPa HT | Mestis | 11 |  |  |  |  | 39 |  |  | 88,1 | – | – | – | – | – | – | – | – |

Lähteet
-------

* Nico Vikstén The Internet Hockey Databasessa (englanniksi)
* Nico Vikstén Eurohockey-sivustolla (englanniksi)
* Nico Vikstén *Elite Prospects*. Everysport Media Group AB.  (englanniksi)

### Viitteet

1. 1 2  Raunio, Antti: Kisa selvisi maalivahtikarusellista voittajana *lvs.fi*.  7.1.2015. Lempäälän-Vesilahden Sanomat Oy. Viitattu 27.2.2017.
2. ↑  Herckman, Marko: Maalivahtilupaus Nico Viksten on harpannut askeleen eteenpäin *ilves.com*.  3.10.2014. Ilves-Hockey Oy.  Arkistoitu 21.9.2015. Viitattu 27.2.2017.
3. 1 2 3  Nico Vikstén Eurohockey-sivustolla (englanniksi)
4. 1 2 3 4 5  Nico Vikstén *Elite Prospects*. Everysport Media Group AB.  (englanniksi)
5. ↑  Ilvekselle sopimuksia nuorten lupausten kanssa *Jatkoaika.com*.  20.5.2015. Jatkoaika r.y. Viitattu 27.2.2017.
6. ↑  Ikonen, Petteri: Ilveksen maalivahti Nico Vikstèn sai hienon lopetuksen kaudelle - "Nyt tuli onnistumisia" *Leijonat.fi*.  2.4.2016. Suomen Jääkiekkoliitto – Finlands Ishockeyförbund ry. Viitattu 27.2.2017.
7. ↑  Nelson, Jim: USHL hockey: Black Hawks 2016-17 roster still in flux *wcfcourier.com*.  5.6.2016. WATERLOO:  Lee Enterprises Inc. Viitattu 27.2.2017. (englanniksi)
8. ↑  2016/17 Waterloo Black Hawks (pdf) *waterlooblackhawks.com*. Waterloo Black Hawks.  Arkistoitu 28.2.2017. Viitattu 27.2.2017. (englanniksi)
9. ↑  Espoo Unitedin maalivahtiosastolla muutoksia - Harald ulos, Vikstén sisään *Jatkoaika.com*.  15.2.2017. Jatkoaika r.y. Viitattu 27.2.2017.
10. ↑  SaPKo kiinnitti vahvistuksia jokaiselle pelipaikalle - Viksten haastamaan Urpolahtea *Jatkoaika.com*.  11.5.2018. Jatkoaika r.y. Viitattu 29.5.2018.
11. ↑  Pönniö, Toni: Yllättävä suunta! Pikkuleijonien hopeamitalisti aikoo pelata jääkiekkoa kesälläkin – siirtyy todella eksoottiseen liigaan *Leijonat.com*.  1.4.2019. Nordic Sport Media. Viitattu 2.7.2019.
12. ↑  KeuPalle viisi pelaajasopimusta - Kumpulainen jatkaa, puolustukseen liigakokemusta *Jatkoaika.com*.  17.5.2019. Jatkoaika r.y. Viitattu 2.7.2019.
13. ↑  KeuPa HT:n pelaajistossa muutoksia- Lehtonen tekee paluun! *keupaht.fi*.  4.12.2019. KeuPa Hockey Oy. Viitattu 4.12.2019.